רות הנדזל

רות הנדזל (30 במאי 1936 – 14 במאי 2020) הייתה מידענית רפואית ישראלית; מחלוצות תחום המידענות בישראל.

== ביוגרפיה ==
רות הנדזל נולדה בשדליץ שבפולין לבלה ואהרון אזרחי, אשר עסקו בהוראה. לאחר עלייתה לישראל ב-1938, השתקעה המשפחה בחיפה.

הנדזל למדה בבית הספר היסודי והתיכון אליאנס בחיפה. בהמשך, למדה במסלול ישיר לתואר שני בביולוגיה ובחינוך באוניברסיטה העברית בירושלים, אותו סיימה בשנת 1971.

בין השנים 1971 ו-1973, עברה הנדזל התמחות מעמיקה בתחום מיפתוח רפואי במאגר Medline ובדליית מידע בספרייה הלאומית לרפואה בארצות הברית ועבדה כממפתחת ב-PubMed.

עם שובה ארצה, בשנת 1973, החלה לעבוד בספרייה למדעי החיים ולרפואה באוניברסיטת תל אביב. במסגרת עבודתה בספרייה, הקימה את המדור לחיפוש מידע ע"ש יוכבד וא. ז. כהן – מדור שהיה ייחודי וחדשני באותה תקופה ועבדה בו עד שנת 2003. המדור עסק באיתור מידע אקדמי עבור סטודנטים וחוקרים בתחום מדעי החיים והרפואה, סיעוד, מקצועות פארא-רפואיים ועוד. בנוסף, המדור סיפק שירות איתור מידע עבור רופאים בבתי חולים, וכלל הציבור. בתחילה – באמצעות אינדקסים מודפסים, ובהמשך – באמצעות מאגרי מידע מקוונים.

בשנת 1980, סיימה הנדזל תואר שני נוסף, במדעי המידע בבית הספר לספרנות, ארכיונאות ומידע באוניברסיטה העברית בירושלים. עם סיום לימודיה, השתלבה בתור מרצה מן החוץ באותו בית הספר, בראשות ד"ר דב שידורסקי, שם לימדה עד סגירתו ב-2005. תחום ההוראה העיקרי של רות היה אחזור מידע ומידענות רפואית. לאורך השנים היא השפיעה רבות על עיצוב תוכנית הלימודים של בית הספר והרחבתה, העשירה את תוכנית הלימודים על ידי שילוב הרצאות אורח של מומחים בתחום המידע והספרנות מישראל ומחוצה לה, יצרה קשרים חמים עם הסטודנטים שלה, אותם דאגה לקדם ולכוון בדרכם המקצועית, והנחתה סטודנטים בכתיבת עבודת התיזה.

בשנת 1985, החלה הנדזל לספק שירותי ייעוץ מדעי לחברת טלדן. בשיתוף טלדן, היא יזמה את הכנס ותערוכת המידע הבינלאומית "Info", לפי מתכונת של כנס בריטי בתחום. בתחילה, היה הכנס בן יום אחד ועד מהרה התרחב לשלושה ימים, והיה לכנס המוביל בישראל בתחום המידע המתקיים מזה למעלה מ-30 שנה ברצף במלון הילטון תל אביב. לאורך השנים הרצתה הנדזל ושמשה כיושבת ראש של מושבים בכנסים אלה. בנוסף, הייתה הנדזל הן היוזמת והן חברה בוועדת השיפוט של פרס פינקלר למידע שמוענק מדי שנה (החל משנת 2012) בכנס טלדן. הנדזל המשיכה בעבודת הייעוץ לטלדן עד שנת 2010.

הנדזל הייתה משתתפת פעילה במסגרת קבוצת העניין לאחזור מידע וטקסט "SIGTRS", החל מהקמתה על ידי ד"ר עפר דרורי בשנת 1994 ועד חודשים ספורים לפני מותה. בפורום זה של אנשי מקצוע שעוסקים בתחום אחזור המידע והטקסט וטכנולוגיות קשורות, העבירה רות הרצאות, פרסמה מאמרים ואף הייתה שותפה בעריכת אסופת מאמרים לציון חצי היובל של קבוצת העניין.

בשנת 1996 סיימה הנדזל תואר שלישי במדעי המידע ביוניברסיטי קולג' לונדון. בעבודת הדוקטורט שלה, הגדירה מודל למאגר מידע בנושא שימוש בתרופות בהיריון ובהנקה.

לאחר פרישתה מאוניברסיטת תל אביב, החלה הנדזל ללמד בתוכנית למידענות ולספרנות באוניברסיטת חיפה בשנת 2005 ובמגמה ללימודי מידע וידע במכללה האקדמית בית ברל בשנת 2007. בתוכנית למידענות וספרנות באוניברסיטת חיפה לימדה שני קורסים: מידע במקצועות הבריאות ומאגרי מידע ואיחזור מידע. את שיעוריה ליוותה בסדנאות ובתרגול. לאורך השנים, הייתה הנדזל אחראית על ארגון כנס חוקרים בין-אוניברסיטאי בנושא מידענות, מידע וספרנות. בכנסים אלו, אשר נערכו באוניברסיטת חיפה<ref></ref><ref></ref> ולאחר מכן גם באוניברסיטת בר-אילן <ref></ref><ref></ref> ובמכללה האקדמית גליל מערבי,<ref></ref> שילבה הרצאות של סטודנטים מהחוג, בהן הם הציגו פרויקטים חדשניים אותם הנחתה. בנוסף לכך, הנדזל יזמה, הרצתה והזמינה לסמינרים המחלקתיים את טובי החוקרים שבתחום המידענות והספרנות בארץ. באוניברסיטת חיפה לימדה עד שנת 2019. בבית ברל לימדה עד שנת 2014 קורס בנושא מקורות מידע במדעי הבריאות והרפואה.

הנדזל סברה, כי תפקיד המידען אינו מתמצה רק בביצוע חיפושי מידע על-פי דרישה, אלא כולל גם את חינוך הצרכנים לבצע חיפושי מידע מושכלים ולהיעזר בשירותי היעץ של ספריות<ref name=":0"></ref>. בהתייחס למידע רפואי, האמינה, כי גם למטופלים אחריות לחפש מידע על מצבם ולהשתמש לשם כך במקורות מידע מהימנים ומוסמכים. מתוך כך במאמריה ובהרצאותיה על השימוש במאגרי מידע רפואיים, פנתה הן לצוותים רפואיים והן למטופלים.<ref></ref> בנוסף על השימוש במאגרי מידע מקצועיים, תמכה הנדזל בהטמעת טכנולוגיות מידע במוסדות הרפואה, ובכלל זה מערכות לניהול המידע הרפואי ומערכות תומכות החלטה בתחום הטיפול בחולה .<ref></ref><ref></ref> בכל הנוגע להוראת ספרנות ומידענות, הנדזל תמכה בגישה המעשית, לפיה יש לכלול בתוכנית הלימודים לספרנות נושאים הקשורים במיומנויות מעשיות, כגון טכניקות מתקדמות לחיפוש מידע. כמו כן האמינה, כי על הספרן/מידען להיות בעל ידע במערכות מידע ומבני נתונים<ref name=":0" />.

מוזיקה הייתה חלק משמעותי בחייה של הנדזל. בילדותה למדה פסנתר בקונסרבטוריון דוניה ויצמן בחיפה והיא המשיכה לנגן לאורך כל חייה ולקחת שיעורי נגינה גם בגיל מבוגר. במשך שנים שרה הנדזל בהמקהלה הפילהרמונית אביב בניצוחו של לאונטי וולף. המקהלה הופיעה בישראל ומחוצה לה.

הנדזל הייתה תושבת תל אביב, נשואה לפרופ' זאב תיאודור הנדזל, אם לד"ר אמיר הנדזל ולד"ר אופיר הנדזל. היא נפטרה ב-14 במאי 2020, כ' באייר ה'תש"פ, והובאה לקבורה בקריית שאול, תל אביב.

== פרסומים ==
*הנדזל, ר' (1963). "[http://primo.nli.org.il/primo-explore/search?query=any,contains,פעילות%20הקאמביום%20בשרשים%20של%20מספר%20מיני%20עצים,AND&tab=default_tab&search_scope=ULI&vid=ULI&lang=iw_IL&mode=advanced&offset=0 פעילות הקאמביום בשרשים של מספר מיני עצים]" (עבודת גמר לקבל תואר "מוסמך למדעי החיים"). האוניברסיטה העברית בירושלים.
*הנדזל, ר' (1977). השימוש במערכת MEDLARS לדליית אינפורמציה מדעית בספריה ביורפואית. "עלון אגודת הספריות המיוחדות ומרכזי המידע בישראל". ז' (2–3): 101-104
*הנדזל, ר' (1987). הוראת דליית מידע מקוון. "עלון אגודת הספריות המיוחדות ומרכזי המידע בישראל", ט"ו (2): 56-62
*הנדזל, ר' וערמוני, ע' (1994). יישומי טכנולוגיות מידע ברפואה (טכנולוגיה ברפואה), "הרפואה", 126 (8): 468-488
*ערמוני, ע' והנדזל, ר' (1996). בינה מלאכותית ויישומיה ברפואה. "הרפואה", 130 (3): 185-190
*הנדזל, ר' (1996). [https://www.sigtrs.org/a10200-אחזור-טקסטואלי-ממאגרי-מידע-מצב-נתון-ד-ר-רות-הנדזל סיכום מצב קיים במערכות אחזור טקסט]. "עלון קבוצת עניין אחזור טקסט". 2 (2): 4-9
*ברקוביץ, מ', הנדזל, ר' ושרמן, ד' (1997). תרופות לשיכוך כאבים ולהורדת חום בהריון. "הרפואה", 132 (5): 354-357
*הנדזל, ר' (2008). [https://www.sigtrs.org/a240707-מידע-רפואי-ברשת-האינטרנט-לשרות-המטפלים-והמטופלים מידע רפואי ברשת האינטרנט לשרות המטפלים והמטופלים]. "עלון קבוצת עניין אחזור טקסט". 14 (2): 33-37
*דרורי, ע', קריצ'מן ר', הנדזל ר' (עורכים). (2019). "[https://www.sigtrs.org/a343006-אסופת-מאמרים-לציון-חצי-היובל-של-קבוצת-הענין-אחזור-מידע-וטקסט-634-עמודים-2019 אסופת מאמרים ממפגשי קבוצת העניין "אחזור מידע וטקסט" 1994-2019]". הוצאה עצמית.
<div class="mw-content-ltr">
*Handzel, R. (1996). "[https://ethos.bl.uk/OrderDetails.do?uin=uk.bl.ethos.243702 A database model of drug usage in pregnancy and lactation according to user information requirements]." (Publication No. 1796341081) [Doctoral dissertation, London University]. ProQuest Dissertations Publishing.
*Lazinger, S., & Handzel, R. (2003). [http://citeseerx.ist.psu.edu/viewdoc/download?doi=10.1.1.136.6301&rep=rep1&type=pdf Offering distance education in Health Informatics: The state of the Web sites]. "Information Services & Use", "23"(1), 19-34.
*Shapira, A. L., Handzel, R., & Korczyn, A. D. (2017). [https://www.ima.org.il/FilesUploadPublic/IMAJ/0/262/131044.pdf The Lived Experience of Parkinson's Disease: A Content Analysis of Parkinson's Patients' Blogs]. "The Israel Medical Association journal: IMAJ", "19"(11), 685-690.
</div>

=== עבודות מחקר בהנחייתה ===
*דיז'ור, י' (2003). "[http://primo.nli.org.il/primo-explore/search?query=any,contains,טכנולוגיות%20מידע%20בשירות%20מבקרי%20המוזיאונים:%20חקר%20מקרה%20של%20המוזיאונים%20בישראל,AND&tab=default_tab&search_scope=ULI&vid=ULI&lang=iw_IL&mode=advanced&offset=0 טכנולוגיות מידע בשירות מבקרי המוזיאונים: חקר מקרה של המוזיאונים בישראל]". עבודת גמר (מ.א.), ירושלים: האוניברסיטה העברית בירושלים, בית הספר לספרנות ארכיונאות ומידע, תשס"ג
*פרידקינה, ו' (2004). "[http://primo.nli.org.il/primo-explore/search?query=any,contains,מאגרי%20המידע%20של%20יד%20ושם%20כמענה%20לפניות%20הציבור,AND&tab=default_tab&search_scope=ULI&vid=ULI&lang=iw_IL&mode=advanced&offset=0 מאגרי המידע של יד ושם כמענה לפניות הציבור]". עבודת גמר (מ.א.). ירושלים: האוניברסיטה העברית בירושלים, בית הספר לספרנות ארכיונאות ומידע, תשס"ד

== קישורים חיצוניים ==
* [http://www.eng.biu.ac.il/~noytzac/university/index7321.html?p=1688#more-1688 רות הנדזל מרצה בנושא נוכחות של חולים במחלות ניווניות של המח ברשת וסקר צורכי המידע שלהם], אוניברסיטה מצולמת (אתר אוניברסיטת חיפה)
* [http://www.eng.biu.ac.il/~noytzac/university/index7321.html?p=1688#more-1688 מידע על הקורס מידע במקצועות הבריאות של רות הנדזל], קורסים בנושא רפואה ומשפט בפקולטה למשפטים באוניברסיטת חיפה (אתר http://bioethics.webcare.org.il/)
* [https://www.e-med.co.il/emed/new/usersite/content.asp?CatID=1&ContentID=30430 רות הנדזל - יו"ר יום עיון בנושא קהילות וירטואליות ברפואה - 10/5/04 - מלון הילטון ת"א], e-Med (אתר ערוץ החדשות הרפואיות של ישראל)
* [https://med-lib.tau.ac.il/information-retrieval-h המדור לחיפוש מידע ע"ש יוכבד וא. ז. כהן]
* [https://www.teldan.com/אודות-הכנס כנס ותערוכת המידע הבינלאומית] באתר טלדן
* [https://www.sigtrs.org/a10410-על-אודות-הקבוצה קבוצת העניין "אחזור מידע וטקסט" (SIGTRS)]

== הערות שוליים ==

קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:ספרניות ומידעניות ישראליות
קטגוריה:ספרנים ומידענים ישראלים
קטגוריה:ספרני אוניברסיטת תל אביב
קטגוריה:סגל אוניברסיטת חיפה: מידענות וספרנות
קטגוריה:אישים הקבורים בבית הקברות קריית שאול
קטגוריה:תל אביב-יפו: אישים
קטגוריה:ישראליות ילידות פולין
קטגוריה:ישראלים ילידי פולין
קטגוריה:בוגרות בית הספר אליאנס (חיפה)
קטגוריה:בוגרי בית הספר אליאנס (חיפה)
קטגוריה:בוגרות יוניברסיטי קולג' לונדון
קטגוריה:בוגרי יוניברסיטי קולג' לונדון
קטגוריה:ישראליות שנולדו ב-1936
קטגוריה:ישראלים שנולדו ב-1936
קטגוריה:ישראליות שנפטרו ב-2020
קטגוריה:ישראלים שנפטרו ב-2020